Բայց հարցը միայն բնակարաններ կառուցելը եւ մարդկանց տեղավորելը չէր, իսկապես։ Վերականգնման հատուկ շեշտը, օրինակ, Գյումրիում եւ Սպիտակում իրականացվող ծրագրերի դեպքում, քաղաքի նկարագիրն ու բնութագրական մշակութային, կրոնական օջախները պահպանելը կամ զրոյից վերականգնելն էր։ Այդ մոտեցման արտացոլումն է ներկայիս Սպիտակի կենտրոնը, որ ամբողջական ու գեղեցիկ է ներկայանում՝ մշակույթի պալատի ու եկեղեցու հրաշալի կառույցներով։ Նույն մոտեցման արտահայտությունն է Վանաձորի մշակույթի պալատի կիսաքանդ շենքի (նախկինում քիմգործարանի մշակույթի տան) վերականգնումը՝ իր նախկին տեսքով, նույնիսկ ավելի շքեղ։ Նույն մոտեցումն էր, որ, մի շարք "անձնագրային" շենքերի շարքում, գյումրեցիներին վերադարձրեց սիրելի "Հոկտեմբեր" կինոթատրոնը։